ตั้งงบอุดเจ๊งจำนำข้าวคลังโบ้ยไม่ก่อหนี้เพิ่ม
คลังยันขาดทุนจำนำข้าว ไม่ทำให้หนี้สาธารณะเพิ่ม เหตุตั้งงบดึงภาษีมาจ่ายแทน
8 เม.ย. 2556

คลังยันขาดทุนจำนำข้าว ไม่ทำให้หนี้สาธารณะเพิ่ม เหตุตั้งงบดึงภาษีมาจ่ายแทน 
นายอารีพงศ์ ภู่ชอุ่ม ปลัดกระทรวงการคลัง เปิดเผยว่าผลจากการขาดทุนในโครงการรับจำนำข้าวทุกเมล็ดของรัฐบาลตันละ 1.5 หมื่นบาท จะไม่ทำให้หนี้สาธารณะของประเทศเพิ่มขึ้น เพราะจะใช้เงินจากงบประมาณมาจ่ายในส่วนที่ขาดทุนในแต่ละปีจะไม่กู้เงินมาชดเชยอย่างที่นักวิชาการหลายสำนักเข้าใจกัน
ทั้งนี้ จะเริ่มตั้งงบประมาณรายจ่ายประจำปี 2557 มาจ่ายส่วนที่ขาดทุนจากโครงการรับจำนำข้าว แต่ยังบอกไม่ได้ว่าเป็นจำนวนเท่าไหร่ 
นายอารีพงศ์ กล่าวว่า ที่ผ่านมาได้ทำความเข้าใจกับนายสมชัยจิตสุชน นักวิชาการของสถาบันวิจัยเพื่อการพัฒนาประเทศไทย (ทีดีอาร์ไอ) ว่าการขาดทุนจำนำข้าวจะใช้เงินงบประมาณมาจ่ายไม่ใช่การกู้เงินเพิ่ม รวมถึงการจำนำข้าวในปีต่อๆ ไปจะไม่มีการกู้เพิ่ม โดยจะใช้เงินหมุนเวียนจากการกู้ 4.1 แสนล้านบาทเท่านั้น 
ก่อนหน้านี้ ทีดีอาร์ไอออกมาประเมินว่า โครงการรับจำนำข้าวจะขาดทุนปีละ 1 แสนล้านบาท เพราะเกิดจากการรับจำนำราคาสูงกว่าตลาดถึง 40% 
แหล่งข่าวจากกระทรวงการคลัง เปิดเผยว่า การใช้เงินจากงบประมาณมาชดเชยการขาดทุนจำนำข้าวเท่ากับเป็นการดึงเงินภาษีมาใช้ขาดทุนจากการจำนำข้าว ทำให้เป็นภาระของผู้เสียภาษี ซึ่งทำให้งบประมาณปี 2557 เป็นแบบขาดดุล เพราะต้องกู้เงินมาชดเชย เท่ากับว่าการชดเชยขาดทุนรับจำนำข้าวยังมีส่วนทำให้เป็นหนี้เพิ่มขึ้น
ขณะที่ในปีงบประมาณ 2557 รัฐบาลยังมีภาระตั้งงบประมาณจ่ายคืนโครงการรถคันแรกอีก 3 หมื่นล้านบาท และต้องตั้งงบชดเชยเงินคงคลังอีกอย่างน้อย 3.1 หมื่นล้านบาท ที่อนุมัติให้นำมาจ่ายกับผู้ได้สิทธิโครงการรถคันแรกปีงบประมาณ 2556 เนื่องจากเงินไม่พอจ่าย เพราะตั้งงบประมาณไว้เพียง 7,250 ล้านบาท จากเงินที่ต้องใช้ทั้งหมด 3.8 หมื่นล้านบาท รวมทั้งยังต้องเพิ่มทุนให้ธนาคารรัฐอีก 5,000 ล้านบาท เพื่อแก้ปัญหาหนี้เสีย ส่งผลทำให้ปีงบประมาณ2557 รัฐมีภาระที่ต้องกันเงินมาจ่ายจำนวนมาก